Coordenadas: 51°10′0″N 4°22′0″L﻿ / ﻿51.16667, -4.36667

Para outras páxinas con títulos homónimos véxase: Hoboken.
Castelo de Sorghvliedt, en Hoboken
Localización do distrito de Hoboken en Antuerpen
Escudo de armas de Hoboken
Igrexa de San Xosé, en Hoboken
O Forte 8 de Antuerpen
**Hoboken** é un distrito do sur da cidade de Antuerpen, na rexión de Flandres de Bélxica.

Está situado no curso do río Escalda, preto da súa desembocadura.

O nome do distrito ten a súa orixe no neerlandés medio.

Nome
----

O nome Hoboken deriva do neerlandés medieval *Hooghe Buechen* ou *Hoge Beuken*, que significa faias altas. A día de hoxe hai un hospital en Hoboken chamado "Hoge Beuken".

Unha historia infantil local di que o nome "Hoboken" deriva dun neno que deixou caer accidentalmente o seu bocadillo no río Escalda, que desemboca preto de Hoboken. No dialecto local do neerlandés, un "boke" é un bocadillo e "ho" é unha forma de gritar "alto", polo que debeu berrar "Ho, boken!!!".

Xeografía
---------

Situado a 6 msnm, o distrito ocupa unha extensión de 10,51 km 2.

Segundo o censo de 2021, contaba cunha poboación de 41 220 habitantes, polo que a súa densidade de poboación, nese ano, era de 3 900 hab./km 2.

Historia
--------

Os primeiros rexistros históricos de Hoboken datan da parroquia de *capellam de hobuechen qua libam* en 1135. Nese momento Hoboken formaba parte de Wilrijk, no Ducado de Brabante. Desde aquela, pasou de ser unha pequena aldea a un distrito industrializado de Antueropen.

Desde o século XIII ao XV o feudo de Hoboken era propiedade dos señores das terras de Rumst: Perwijs, condes de Vianden, condes de Flandres, das casas de Luxemburgo e de Orange-Nassau. En 1559 Guillerme I de Orange-Nassau vendeu as terras de Rumst e Hoboken a Melchior Schetz (o novo señor de Hoboken).

En 1579 a cidade de Antuerpen uniuse á Unión de Utrecht e converteuse na capital da revolta holandesa conta a coroae spañola. En 1585, Alexandre Farnesio, Duque de Parma e Piacenza, conquistou Antuepen tras un longo asedio. Durante o asedio da cidade, Hoboken foi parcialmente inundado e foi asaltado por soldados inimigos. Como parte dos termos da rendición de Antuerpen, os seus cidadáns protestantes tiveron catro anos para resolver os seus asuntos antes de abandonar a cidade.

A maioría dos cidadáns foron á República dos Sete Países Baixos Unidos (a parte desocupada da Unión de Utrecht) no norte, comezando a Idade de Ouro holandesa. A banca de Antuerpen estivo controlada durante unha xeración por Xénova, e Ámsterdam converteuse no novo centro comercial da rexión: a poboación de Ámsterdam pasou de 30 000 habitantes en 1570 a 60 000 en 1600 e o Distrito da Canle de Ámsterdam (Grachtengordel) construíuse para albergar aos comerciantes e banqueiros de Antuerpen (incluíndo gran parte da súa poboación xudía).

Moitos dos primeiros colonos norteamericanos eran refuxiados de Antuerpen e do sur dos Países Baixos. Os primeiros colonos en Nova York foron belgas (holandeses flamengos e valóns), que chegaron a Nova York en 1623 (Michael Pauw, de Gante e Peter Minuit de Tournai) e fundaron asentamentos en Wallabout, Long Island, Staten Island, Hoboken e Pavonia. Un cónsul dos "Países Baixos" en Londres, Emanuel van Meteren, nacido en Antuerpen, induciu a Henry Hudson a reunirse co famoso cartógrafo Petrus Plancius (de Ypres) en Ámsterdam e a apoiar a procura dun paso ao nordeste cara á India.

En 1617 os descendentes de Lord Schetz (de Hoboken) foron chamados baróns e a partir de entón pasaron a ser coñecidos como a Casa de Ursel, en 1683 levaban o título de conde e en 1717 de duque de Ursel.

Un punto de inflexión na historia de Hoboken foi a construción do estaleiro Cockerill en 1873.

Durante a primeira guerra mundial, Antuerpen converteuse no punto de apoio do exército belga tras a derrota na batalla de Liexa. O asedio de Antuerpen durou 11 días, a cidade foi tomada polo exército alemán despois de duros combates e os belgas víronse obrigados a retirarse cara ao oeste. O Forte 8, un dos fortes que defenden Antuerpen situado no sur de Hoboken, non foi de moita utilidade durante a primeira guerra mundial, foi construído en 1864 e estaba desfasado. Antuerpen permaneceu baixo control alemán até o armisticio do 11 de novembro de 1918.

O 1 de xaneiro de 1983, Hoboken converteuse nun distrito da cidade de Amtuerpen.

Notas
-----

1. ↑  "Onze ziekenhuizen" (en neerlandés). Zna.be. Consultado o 31 de xullo de 2022.
2. ↑  "Hoboken-Onze-Lieve-Vrouw geboortekerk" (en neerlandés). Consultado o 31 de xullo de 2022.
3. ↑  "Cultuurprijs Hoboken" (en neerlandés). 16 December 2011. Consultado o 31 de xullo de 2022.
4. ↑  "Info of Hoboken" (en neerlandés). Consultado o 31 de xullo de 2022.
5. ↑  "Bevolking per statistische sector - Sector 11002V". Statistics Belgium.
6. ↑  Encyclopædia Britannica, Ultimate Reference Suite (2009): Low Countries, history of. *Encyclopædia Britannica*, Chicago.
7. ↑  Steyaert Rita (1992): Hoboken.
8. ↑  Boxer Charles Ralph (1977): *The Dutch seaborne empire, 1600–1800*. Taylor & Francis. ISBN 978-0-0913-1051-6, p. 18.
9. ↑  Marijke Carasso-Kok; Willem Frijhoff; Remieg Aerts & Piet de Rooy (2004-2007): *Geschiedenis van Amsterdam*. Ámsterdam: SUN. ISBN 90-5875-181-3, ISBN 90-5875-137-6, ISBN 90-5875-138-4, ISBN 90-5875-139-2, ISBN 978-90-5875-140-9.
10. ↑  Henry C. Bayer (1925): *The Belgians, first settlers in New York and in the middle states: with a review of the events which led to their immigration*. Npva York: Devin-Adair.
11. ↑  Guido J. Deboeck (2007): *Flemish DNA & Ancestry: History of Three Families Over Five Centuries*. ISBN 978-0-9725-5267-7, p. 188.
12. ↑  Edmonds, J. E. (1925): *Military Operations France and Belgium, 1914: Antwerp, La Bassée, Armentières, Messines and Ypres October–November 1914. History of the Great War Based on Official Documents by Direction of the Historical Section of the Committee of Imperial Defence. II* (1st ed.). Londres: Macmillan.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Hoboken, Antuerpen*** |

### Ligazóns externas

* Páxina web oficial Arquivado 26 de maio de 2022 en Wayback Machine. *(en neerlandés)*.

|  |  |
| --- | --- |
| Control de autoridades | 
* Wd: Q267663
* WorldCat
* VIAF: 193651568
* BNF: 144999180
* GeoNames: 2795730
* GND: 4751332-9
* MusicBrainz: ID

 |